Marcel Ciolacu vrea să scape de Nicușor Dan. Când va fi anunțat candidatul Alianței
- Moraru Iulia
- 3 martie 2024, 17:22
În timp ce Nicușor Dan a fost desemnat candidatul Forței Drepte pentru Primăria Capitalei, Marcel Ciolacu, aflat la Roma, și-a exprimat încrederea că în viitorul apropiat va fi anunțat candidatul comun al PNL și PSD pentru aceeași funcție.
Marcel Ciolacu a declarat că trebuie ca era lui Nicușor Dan să se termine în București, menționând că, momentan, Gabriela Firea este candidatul PSD pentru alegerile locale din Capitală.
Marcel Ciolacu vrea să scape de Nicușor Dan
"Sunt ferm convins că în perioada următoare vom avea candidatul comun pe care îl vom prezenta. În acest moment doamna Firea este candidatul PSD.
Este singura care s-a înscris în competiție în organizația din București și acum se măsoară compatibilitatea electoratelor de dreapta și de stânga. Vom lua o decizie împreună. Trebuie să terminăm cu era Nicușor Dan", a spus Ciolacu pentru Euronews.
De asemenea, zilele trecute, premierul Marcel Ciolacu menționa că ar fi "o catastrofă" ca actualul edil să rămână în funcție și de aceea crede că e important ca PSD și PNL să vină cu un candidat comun la Primăria Capitalei.
Nicușor Dan, favorit în intențiile de vot
În prezent, primarul actual al Capitalei conduce în preferințele votanților bucureșteni. Conform unui sondaj CURS, acesta beneficiază de susținerea a 36% dintre alegători, urmat de Gabriela Firea, în timp ce Cristian Popescu Piedone ar avea sprijinul a 1 din 10 bucureșteni.
Nicușor Dan a fost oficial desemnat sâmbătă candidatul formațiunii Forța Dreptei pentru un al doilea mandat în funcția de primar general al Bucureștiului.
În declarația sa, el a recunoscut posibilitatea săvârșirii unor greșeli în timpul mandatului, dar a subliniat că nu și-a bătut joc de votul oamenilor.
Rareș Bogdan nu știe dacă PSD și PNL vor avea un candidat comun la Primăria Capitalei
"Vom vedea dacă votanții PNL și PSD se deplasează către un candidat comun. De aceea facem cercetări serioase, să vedem ce se întâmplă cu bazinele electorale.
Sunt convins că de luni seara, de când vom lansa chestionarele, se va afla numele pe care le sondăm", a spus Rareș Bogdan.
Referitor la Nicușor Dan, acesta a spus că edilul a eșuat în munca sa, pentru că situația din București e una "tragică".